বরিশালে পানিসম্পদ প্রতিমন্ত্রী\nপ্রকাশিত: ১৭:৪৩ ২৫ জানুয়ারি ২০২০ আপডেট: ১৮:৪৯ ২৫ জানুয়ারি ২০২০\nবহুল প্রতীক্ষিত তিস্তা চুক্তি নিয়ে দুই দেশের মন্ত্রণালয় প্রস্তাব তৈরি করছে বলে জানিয়েছেন পানিসম্পদ প্রতিমন্ত্রী কর্নেল (অব.) জাহিদ ফারুক।\nতিনি বলেন, ভারতের পানিসম্পদমন্ত্রীকে বাংলাদেশ সফরের আমন্ত্রণ জানানো হয়েছে। আলোচনার মাধ্যমেই আগামী দিনে তিস্তা চুক্তি সম্পন্ন হবে। বাংলাদেশ এ চুক্তির ব্যাপারে আশাবাদী।\nশনিবার বরিশাল সদর উপজেলার চরকাউয়া ইউনিয়নের পঞ্চগ্রাম সম্মিলনী বালিকা বিদ্যালয়ে এক অনুষ্ঠান শেষে সাংবাদিকদের প্রশ্নের জবাবে প্রতিমন্ত্রী জাহিদ ফারুক এসব কথা বলেন।\nপঞ্চগ্রাম সম্মিলনী বালিকা বিদ্যালয় পরিচালনা কমিটির সভাপতি মনির মোল্লা আজকের অনুষ্ঠানে সভাপতিত্ব করেন। অনুষ্ঠানের প্রধান অতিথি পানিসম্পদ প্রতিমন্ত্রী বলেন, শুধু পাকা ভবন করলেই হবে না, বিদ্যালয়ে শিক্ষার্থীদের মনোযোগ বাড়াতে নানামুখী পদক্ষেপ নিতে হবে।\nতিনি বলেন, শিক্ষার্থীদের নীতি–নৈতিকতায় শিক্ষিত করে একজন ভালো মানুষ হিসেবে গড়ে তুলতে শিক্ষক ও অভিভাবকদের অগ্রণী ভূমিকা পালন করতে হবে।\nঅনুষ্ঠানে বিশেষ অতিথি ছিলেন সদর উপজেলা নির্বাহী কর্মকর্তা (ইউএনও) মো. মোশারফ হোসেন, শিক্ষা প্রকৌশল অধিদফতরের নির্বাহী প্রকৌশলী রজত কুমার দাস, নগর যুবলীগের যুগ্ম আহ্বায়ক মাহমুদুল হক খান, বরিশাল প্রেসক্লাবের সাধারণ সম্পাদক এস এম জাকির হোসেন ও সদর উপজেলা ভাইস চেয়ারম্যান মাহবুবুর রহমান। আজকের অনুষ্ঠানে স্কুলের শিক্ষক, অভিভাবক ও শিক্ষার্থীরা বক্তব্য দেন।\nএর আগে পঞ্চগ্রাম সম্মিলনী বালিকা বিদ্যালয়ের চারতলাবিশিষ্ট নতুন ভবনের ভিত্তিপ্রস্তর স্থাপন করেন প্রতিমন্ত্রী।নতুন চারতলা এ ভবন নির্মাণে ব্যয় হবে ২ কোটি ৪১ লাখ টাকা।


আহা, চিকুনগুনিয়া! – News1971\nমুহম্মদ জাফর ইকবাল’র কলাম\nনিউজ১৯৭১ডটকম\tশুক্রবার, জুলাই ১৪, ২০১৭0Comment মুহম্মদ জাফর ইকবাল\nঈদের দিন ভোরে ঘুম থেকে উঠে মেঝেতে পা দিয়ে আমি চমকে উঠেছি, পায়ের তলায় প্রচণ্ড ব্যথা! গত রাতে আমি ঠিক কোথায় কিভাবে হাঁটাহাঁটি করেছি যে পায়ের নিচে এত ব্যথা সেটা যখন চিন্তা করে বের করার চেষ্টা করছি তখন আমার স্ত্রী আমাকে মনে করিয়ে দিল, বলল, এটা সম্ভবত চিকুনগুনিয়া। সে এই ভয়াবহ রোগটিতে আক্রান্ত হয়ে তিন দিন থেকে কাবু হয়ে আছে।\nগত বেশ কিছুদিন থেকে আমি খুব জরুরি কাজে ব্যস্ত—দিনের পর দিন টানা কাজ করেও কুলিয়ে উঠতে পারছি না। আমার স্ত্রীর ভবিষ্যদ্বাণী শুনে আমি বুঝতে পারলাম, এখন দেখতে দেখতে জ্বর উঠে যাবে এবং আমি সম্ভবত দীর্ঘদিনের জন্য অচল হয়ে যাব। আমি তাই জ্বর উঠে যাওয়ার আগে শেষ মুহূর্তে যেটুকু সম্ভব অসমাপ্ত কাজ সমাপ্ত করে বিছানায় কাত হয়ে পড়লাম এবং ঢাকা শহরের অসংখ্য মানুষের সঙ্গে সঙ্গে আমাকে চিকুনগুনিয়া আক্রান্ত করল।\nঅসুখবিসুখ খুবই ব্যক্তিগত বিষয়, এটা নিয়ে গল্প করার কিছু নেই। নিজের অসুখ নিজের কাছেই গোপন রাখতে হয়। কিন্তু আমার মনে হয়, চিকুনগুনিয়া নামের এ অসুখ নিয়ে একটু কথাবার্তা বলা উচিত। আমি যেটুকু জানি, এটি এখন আর ব্যক্তিগত পর্যায়ে নেই। ঢাকা শহরের যে মানুষের সঙ্গেই কথা বলছি তারা সবাই বলছে, এটা মহামারির মতো ছড়িয়ে পড়ছে। ঠিক কতজন মানুষ আক্রান্ত হলে একটা অসুখকে মহামারি বলা যায় আমি জানি না; কিন্তু এটি যে ব্যাপক আকারে ঢাকা শহরের মধ্যে ছড়িয়ে পড়েছে তাতে বিন্দুমাত্র সন্দেহ নেই।\nএই রোগটিতে দেখতে দেখতে তাপমাত্রা বেড়ে যায়। তার সঙ্গে শরীরে প্রচণ্ড ব্যথা, ছোট থাকতে যে হাড় মুড়মুড়ি ব্যারামের গল্প শুনেছিলাম, সেটি নিশ্চয়ই এই অসুখ। প্যারাসিটামল-জাতীয় ওষুধ খেয়ে শরীরের প্রচণ্ড ব্যথা ও জ্বর কমানোর চেষ্টা করতে হয় এবং সর্বোচ্চ পরিমাণ ওষুধ খেয়েও যখন জ্বর নামানো যায় না তখন জীবনের ওপর বিতৃষ্ণা চলে আসে। অনেক ভোগান্তির পর জ্বর যখন কমে আসে তখন দেখা যায়, মুখে রুচি বলতে কিছু নেই। খেতে হবে সে কারণে জোর করে কিছু খেয়েও লাভ নেই, হড়হড় করে বমি হিসেবে বের হয়ে আসে। ডাক্তার বারবার করে বলে দিয়েছেন শরীরের ওপর চাপ না দিতে—তাঁদের কথাকে যথোপযুক্ত গুরুত্ব না দেওয়ার ফলটা আমি হাতে হাতে পেয়েছি। যখন মোটামুটি ঠিক হয়ে যাচ্ছি বলে নিজেকে সান্ত্বনা দিয়ে ঘর থেকে একটুখানি বের হওয়ার চেষ্টা করেছি তখন পুরো রোগটি আবার গোড়া থেকে শুরু হয়ে গেল—আবার জ্বর, আবার শরীরে ব্যথা, আবার বমি, আবার খাবারে অরুচি, আবার জীবনের প্রতি বিতৃষ্ণা।\nআমার নিজের কাছেই অবিশ্বাস্য মনে হচ্ছে যে আমি আমার একেবারে ব্যক্তিগত অসুখের বর্ণনাটি এভাবে দিচ্ছি। কিন্তু এটি মোটেও আমার একার বর্ণনা নয়, ঢাকা শহরের অসংখ্য মানুষ এ মুহূর্তে এ রোগে ভুগছে। জ্বরজারি হয়, এক-দুই দিন ভোগে মানুষ, ঠিক হয়ে যায়; কিন্তু এটা মোটেও সে রকম কিছু নয়। যারা অনেক কষ্টে সুস্থ হয়েছে তারা সবাই বলেছে, এ রোগ থেকে আরোগ্য হতে বহুদিন, বহু সপ্তাহ লেগে যায়।\nযা-ই হোক, ঢাকা শহরের বাসিন্দাদের জন্য এটি নিঃসন্দেহে একটি বড় বিপর্যয়। মহামারি থামানোর নিশ্চয়ই নিয়ম আছে, আমি আশা করে আছি স্বাস্থ্য মন্ত্রণালয় ও সিটি করপোরেশন মিলে এই যন্ত্রণার মূল উৎপাটন করবে।\nডেঙ্গুর মতো চিকুনগুনিয়াও আসে মশার কামড় থেকে। যেহেতু এদের কোনো প্রতিষেধক নেই, টিকা নেই। তাই এর থেকে উদ্ধার পাওয়ার উপায় একটাই, মশার কামড় থেকে নিজেকে রক্ষা করা। মশাকে যদি দূর করে দেওয়া যায়, তাহলে মশার কামড়ও দূর হয়ে যাবে। তাই ঘুরেফিরে কাজ একটিই, সেটি হচ্ছে, মশা নিয়ন্ত্রণ।\nমশা নিয়ন্ত্রণের কথা বললেই সবার চোখের সামনে মশার কয়েল ও মশার স্প্রের কথা ভেসে ওঠে। কোন মশার কয়েল কিংবা কোন মশার স্প্রে দিয়ে কোন মশাকে কতটুকু নিধন করা যায়, আমার কোনো ধারণা নেই। শুধু কমন সেন্স দিয়ে অনুমান করতে পারি, এগুলো বিষাক্ত কেমিক্যাল। তাই সরাসরি মশাকে মারতে পারুক আর না-ই পারুক, আমাদের শরীরের যে বারোটা বাজিয়ে দেয় তাতে কোনো সন্দেহ নেই। আমাদের দেশে যেহেতু কোনো কিছু নিয়েই কোনো ধরনের নিয়ম নেই, আমরা ভেজালের মধ্যে থাকি, বিষাক্ত খাবার খাই, দূষিত পরিবেশে বড় হই, তাই এ মুহূর্তে একটু আরাম পেলেই খুশি, ভবিষ্যতে কী হবে সেটা নিয়ে দুর্ভাবনা করি না। কিন্তু কোথাও না কোথাও এখন এসব নিয়ে নিয়ম-নীতি করার সময় এসেছে।\nচিকুনগুনিয়া রোগটি ছড়ায় এডিস মশা। এরা একটুখানি পানি ও এক সপ্তাহ সময় পেলেই বংশবৃদ্ধি করে ফেলে। আমাদের ঢাকা শহরে পানির অভাব নেই, সেই পানিকে এখানে-সেখানে জমতে দিলেই সমস্যা। আমরা চোখ খুলে তাকালেই দেখব, এখানে-সেখানে প্লাস্টিকের বোতল, ভাঙা জিনিসপত্র, পুরনো টায়ার, ফুলের টব, মাটিতে গর্ত। কাজেই মশাগুলো মহানন্দে বংশবৃদ্ধি করে এবং সেই মশার সংখ্যার সঙ্গে সঙ্গে চিকুনগুনিয়ার রোগীর সংখ্যা বাড়ে ও কমে।\nকাজেই আমাদের কমন সেন্স বলে, সবার আগে মশার বংশবৃদ্ধির এই পথটুকু বন্ধ করতে হবে। সবাই যদি নিজের বাসায়, বাসার চারপাশে মশার বংশবৃদ্ধির পথটুকু বন্ধ করে রাখে, তাহলে অনেক বড় একটি কাজ হবে।\nমনে আছে, যখন প্রথম পত্রিকায় চিকুনগুনিয়া নামটি দেখেছি তখন শব্দটির বিচিত্র বাচনভঙ্গি নিয়ে আমি তামাশা করেছি। এখন অবশ্য জানি এটি তামাশার শব্দ নয়, কেউ এটি নিয়ে আর তামাশা করে না। পত্রপত্রিকায় লেখালেখি হচ্ছে এবং শুনেছি, এটি এখন টেলিভিশনের টক শোর একটি জনপ্রিয় বিষয়। তবে সরকারের পক্ষ থেকে এটিকে খাটো করে দেখানোর আন্তরিক চেষ্টা করে যাওয়া হচ্ছে, সেটা সবাই লক্ষ করেছে। আমি কর্মকর্তাদের বলতে শুনেছি, এটি মোটেও মহামারি নয়, ঢাকার বাইরে একজনেরও এ অসুখ হয়নি, এ অসুখে কেউ মারা যায়নি ইত্যাদি-ইত্যাদি। মহামারির সংজ্ঞা কী আমি জানি না, অসুখটি শুধু ঢাকা শহরের মধ্যে সীমাবদ্ধ থাকলে এটিকে গুরুত্ব দিতে হবে না কিংবা যেহেতু কেউ মারা যাচ্ছে না, তাই আমরা এটিকে উড়িয়ে দেব কি না, আমি তার উত্তর জানি না।\nতবে যারা এ রোগে ভুগেছে তারা এর যন্ত্রণাটুকু একেবারে আক্ষরিকভাবে হাড়ে হাড়ে টের পেয়েছে। আমি অসুস্থতার বাহানা করে বিছানায় শুয়ে-বসে আহা-উহু করে পরিচিত মানুষের সমবেদনা পেতে পারি; কিন্তু যারা খেটে খাওয়া মানুষ তারা কী করবে? একজন শ্রমিক, গার্মেন্টের মেয়ে, রিকশাওয়ালার যখন চিকুনগুনিয়া হবে তাদের রুজিরোজগার কি বন্ধ হয়ে যাবে না?\nএকজন রেগেমেগে ক্ষতিপূরণ দাবি করে হাইকোর্টে রিট করে দিয়েছেন। আমি এই মানুষটির ক্ষোভ পুরোপুরি বুঝতে পারি। যদি সিটি করপোরেশন কিংবা স্বাস্থ্য মন্ত্রণালয় একেবারে জান দিয়ে চেষ্টা করেও এটিকে সামলাতে না পারত, তাহলে মানুষ মেনে নিত। কিন্তু মশা নিয়ন্ত্রণে একেবারে কিছুই করা হয়নি—সবার ভেতরে এ রকম একটা ধারণা হয়ে গেছে এবং ক্ষোভটা এ কারণে অনেক বেশি।\nযাদের চিকুনগুনিয়া হয়েছে সরকার থেকে তাদের সত্যি সত্যি ক্ষতিপূরণ দেবে—সেটা কেউই বিশ্বাস করে না। কিন্তু সত্যি সত্যি যদি ক্ষতিপূরণ দেওয়া হয়, আমি আমার পরিচিত সবাইকে নিয়ে রীতিমতো মিছিল করে এই ক্ষতিপূরণ আনতে যাব, সেটা সবাইকে জানিয়ে রাখছি। এই বিদঘুটে অসুখের জন্য মানুষের কী পরিমাণ কাজের ক্ষতি হয়েছে এবং দেশের কী পরিমাণ অর্থনৈতিক ক্ষতি হয়েছে কেউ কি হিসাব করে দেখেছে?\nপত্রপত্রিকায় দেখেছি, ঢাকা শহরে শুধু মশা মারার জন্য নাকি ৩৪ কোটি টাকা খরচ হয়েছে। টাকা খরচ করা হলেই কাজ হয়—কথাটি আমাদের দেশের বেলায় খুব সত্যি নয়। আমাদের সিলেটে একটি বাইপাস সড়ক আছে। সড়কটি তৈরি হওয়ার পর থেকে দেখে আসছি এর এক পাশে ভেঙেচুরে খানাখন্দ তৈরি হচ্ছে এবং অন্য পাশে সেটাকে ঠিক করা হচ্ছে। এ বছরে হাওরে বন্যার সময় আমরা জেনেছি কোটি কোটি টাকা খরচ করেও বন্যা ঠেকানোর বাঁধ তৈরি করা সম্ভব হয়নি। গতকাল খবরে দেখেছি, সেতু তৈরি করে সেটা উদ্বোধনের আগেই ধসে পড়েছে। এ রকম উদাহরণের কোনো অভাব নেই।\nশুনেছি, ৩৪ কোটি টাকা খরচ করেও কেন কোনো মশা মারা সম্ভব হয়নি সেটা নিয়ে ব্যাপক আলোচনা হচ্ছে। সত্য-মিথ্যা জানি না, মশা মারার ওষুধ কেনার পর দেখা গেছে ড্রামের ভেতর পরিষ্কার টলটলে পানি—এ রকম গল্পও শুনতে পাচ্ছি। আমার মনে হয়, ৩৪ কোটি টাকা খরচ করে অনেক সহজে মশা মারা সম্ভব। সিটি করপোরেশন শুধু ঘোষণা দেবে যে কেউ যদি একটি এডিস মশা মেরে আনতে পারে, তাহলে তাকে ১০০ টাকা দেওয়া হবে! এক মশা মেরে ১০০ টাকা পাওয়া যাবে জানতে পারলে ঢাকা শহরের বাসিন্দারাই মশা মেরে শেষ করে ফেলবে। এক মশা ১০০ টাকা হিসাবে ৩৪ কোটি টাকা দিয়ে একটি-দুটি নয়, ৩৪ লাখ মশা মারা সম্ভব!\n৩৪ লাখ মশা মেরে ঢাকা শহরকে চিকুনগুনিয়ামুক্ত করা যাবে কি না জানি না; কিন্তু সিটি করপোরেশন অন্ততপক্ষে বুকে থাবা দিয়ে ঘোষণা দিতে পারবে, তারা ৩৪ লাখ মশা মেরেছে!\nআমরা যারা চিকুনগুনিয়ায় কাবু হয়ে আছি তারা তাহলে অন্তত একটুখানি হলেও শান্তি পেতাম।\n← নরসিংদীতে সড়ক দুর্ঘটনা: নিহত ২\n“১০ হাজার টাকায় চুক্তিতে আসেন ওই তরুণী” →\nতিনি ইতিহাসে চিরভাস্বর\nসড়ক দুর্ঘটনা ও ক্ষতিপূরণ প্রসঙ্গে


জ্যেষ্ঠ পদ সৃষ্টির মাধ্যমে ৫ হাজার শিক্ষককে পদোন্নতি দিচ্ছে সরকার – ঢাকা হেডলাইন্স\nজ্যেষ্ঠ পদ সৃষ্টির মাধ্যমে ৫ হাজার শিক্ষককে পদোন্নতি দিচ্ছে সরকার\nFebruary 10, 2021 11:24 pm\nপাঁচ হাজার শিক্ষক পদোন্নতি পাচ্ছেন বলে জানিয়েছেন শিক্ষামন্ত্রী ডা. দীপু মনি। তিনি বলেন, আমাদের স্কুল-কলেজে জ্যেষ্ঠ শিক্ষকদের জন্য আলাদা কোনো পদ ছিল না। আমরা জ্যেষ্ঠ পদ সৃষ্টি করেছি। এর মাধ্যমে ৫ হাজার শিক্ষককে পদোন্নতি দিতে যাচ্ছি।\nবুধবার (১০ ফেব্রুয়ারি) বাংলাদেশে কর্মরত ১৫টি শীর্ষস্থানীয় জাতীয় ও আন্তর্জাতিক উন্নয়ন সংস্থার যৌথ ক্যাম্পেইন ‘নিরাপদ ইশকুলে ফিরি’র উদ্বোধনী অনুষ্ঠানে এসব কথা জানান শিক্ষামন্ত্রী।\nদীপুমনি বলেন, আমাদের মাধ্যমিক ও উচ্চ মাধ্যমিকের শিক্ষকের সংখ্যা ৫ লাখ ৭৫ হাজার ৪৩০। পৃথিবীর অনেক দেশ আছে তাদের মোট জনসংখ্যা এর চেয়ে কম। শিক্ষার্থী এক কোটি ৫ লাখ। বিশ্ববিদ্যালয়ে শিক্ষক ১৫ হাজার ৫২৪ জন আর শিক্ষার্থী ৪০ লাখ ৮৫ হাজার ২৯১। পৃথিবীর খুব কম দেশ পাওয়া যাবে যেখানে বিশ্ববিদ্যালয় পর্যায়ে প্রায় ৫ মিলিয়ন শিক্ষার্থী।\nঅনুষ্ঠান মাধ্যমিক ও উচ্চশিক্ষা অধিপ্তরের মহাপরিচালক অধ্যাপক ড. সৈয়দ মো. গোলাম ফারুক, প্রাথমিক শিক্ষা অধিদপ্তরের অতিরিক্ত মহাপরিচালক সোহেল আহমেদ, ইউনিসেফের বাংলাদেশের ডেপুটি কান্ট্রি রিপ্রেজেন্টেটিভ ভিরা মেনডোকা, ক্যানাডা হাই কমিশনের হেড অব এইড ডেভেলপমেন্ট অ্যাসিস্ট্যান্স ফেন্দ্রা মুন মরিস উপস্থিত ছিলেন। সমাপনী বক্তব্য দেন সেভ দ্য চিলডেনের কান্ট্রি ডিরেক্টর ভ্যান মানেন।\nসিরিজ বাঁচানোর লড়াইয়ে ফিল্ডিং করছে বাংলাদেশ


নিউজ ডেস্ক: প্লাস্টিক দূষণের ভয়াবহ শিকার শুধু পরিযায়ী পাখিরাই হবে না। এ দূষণের কারণে দেশে মাটি পানি পরিবেশ মানুষের জন্য ব্যবহার অযোগ্য হয়ে উঠবে। আর এজন্য প্লাস্টিক দূষণ নিয়ন্ত্রণে সবাইকে নিজ নিজ অবস্থান থেকেই পদক্ষেপ নিতে হবে। পরিযায়ী পাখিদের বাঁচাতে যত্রতত্র প্লাস্টিক ফেলার ব্যাপারে সর্তক হতে হবে, করতে হবে সবাইকে সচেতন।\nশনিবার জাতীয় প্রেস ক্লাবে বন অধিদফতর প্রাণিবিজ্ঞান সমিতি, আইইউসিএন, ন্যাচার কনজারভেশন সোসাইটি, প্রকৃতি ও জীবন ফাউন্ডেশনের উদ্যোগে সেমিনারে বক্তারা এ আশঙ্কার কথা তুলে ধরেন।\nপ্রাণিবিজ্ঞান সমিতির সাধারণ সম্পাদক সাবেক উপপ্রধান বন সংরক্ষক ড. তপন কুমার দে এতে স্বাগত বক্তব্য রাখেন। পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী বেগম হাবিবুন নাহার ছিলেন প্রধান অতিথি।\nবক্তব্য রাখেন পরিবেশ, বন ও জলবায়ু পরিবর্তন মন্ত্রণালয়ের সচিব আবদুল্লাহ আল মোহসীন চৌধুরী, বন সংরক্ষক জাহিদুল কবির, প্রাণিবিজ্ঞান সমিতির সভাপতি ড. গুলশান লতিফ আরা, আইইউসিএনের বাংলাদেশ প্রতিনিধি মো. রাকিবুল আমিন, মুকিত মুকিত মুজুমদার বাবু, নেচার কনজারভেশন সোসাইটির সাধারণ সম্পাদক অসিত রঞ্জন পাল। সভাপতিত্ব করেন উপপ্রধান বন সংরক্ষক জহির উদ্দিন আহমেদ।\nঅনুষ্ঠানে পরিযাযী পাখির ওপর তিনটি প্রবন্ধ উপস্থাপন করেন জাহাঙ্গীরনগর বিশ্ববিদ্যালয়ের প্রাণিবিদ্যা বিভাগের শিক্ষক ড. মোহাম্মদ মোস্তফা ফিরোজ, ঢাকা বিশ্ববিদ্যালয়ের প্রাণিবিদ্যা বিভাগের অধ্যাপক ড. নিয়ামুল নাসের বাংলাদেশ বার্ড ক্লাবের সভাপতি পাখি পর্যবেক্ষক এবং গবেষক ইনাম আল হক।\nউপমন্ত্রী বেগম হাবিবুন নাহার বলেন, সবাইকেই প্লাস্টিক বিশেষ করে পাতলা বা ভাসমান প্লাস্টিক যেন যেখানে সেখানে ফেলে না দেয়া হয় সে ব্যাপারে সচেতনতা সৃষ্টি করতে হবে।\nমন্ত্রী জানান, তিনি তার এলাকায় জেলেদের একটি করে ড্রাম দিয়েছেন যেন সাগরে মাছ মারতে গিয়ে কোনো ধরনের প্লাস্টিক বর্জ্য পেলে তা ওই পাত্রে জমিয়ে রাখে। কিংবা সাগরে ভাসমান প্লাস্টিক বোতল ভেসে যেতে থাকলে তা যেন তুলে ওই পাত্রে জমা করে রাখেন।\nতিনি বলেন, তার এ উদ্যোগ খুবই সামান্য কিন্তু এভাবেই সবাই নিজ নিজ অবস্থান থেকে প্লাস্টিক দূষণ থেকে দেশকে রক্ষা করবে।\nসচিব আবদুল্লাহ আল মোহসীন চৌধুরী বলেন, পরিযায়ী পাখিদের সংরক্ষণের জ্ঞান ও সচেতনতায় সবাইকে কাজ করতে হবে। পরিযায়ী পাখিরা জীব-বৈচিত্রের একটি গুরুত্বপূর্ণ অংশ। এদের রক্ষায় ও নিরাপত্তা দিতে সবাইকে কাজ করতে হবে।


ডেসটিনির গ্রাহকদের টাকা ফিরিয়ে দিতে কমিটি গঠনের নির্দেশ\nবিশাল মাছ ধরে অভিনেতা রিয়াজ ভাইরাল\n৬৫ বছরে বিয়ের পিঁড়িতে সাবেক এমপি বাবু\nস্বামীকে আটকে রেখে গৃহবধূকে সংঘবদ্ধ ধর্ষণ\nটিভি দেখার কথা বলে চার বছরের শিশুকে ধর্ষণ\nরাজনৈতিক কর্মসূচির নামে আগুন সন্ত্রাস নয়: ডিএমপি কমিশনার\nঅষ্টম শ্রেণির শিক্ষার্থী ধর্ষণ, আটক ১\nচার মাসের অভিযানে নামছে ডিএসসিসি\nবিলুপ্তপ্রায় অজগর উদ্ধার করলো বিজিবি\nসিংড়ায় বিদ্যুৎস্পৃষ্ট হয়ে কলেজ ছাত্রের মৃত্যু\nরূপপুর এনপিপির আউটার কন্টেইনমেন্ট ডোম স্থাপন অক্টোবরে\nভেড়ামারায় যুবককে কুপিয়ে আহত\n'সায়েম সোবহান আনভীরের হাত ধরেই স্বর্ণ ব্যবসায়ীরা স্বর্ণযুগে ফিরবে'\nএসএসসি পাসে ব্র্যাকে চাকরির সুযোগ\n১২ মে, ২০২২ ২২:৩৯\nঅর্থ আত্মসাৎ ও পাচারের মামলায় ডেসটিনি গ্রুপের ব্যবস্থাপনা পরিচালক রফিকুল আমীন, প্রেসিডেন্ট সাবেক সেনাপ্রধান এম হারুন-অর রশীদসহ ৪৬ আসামিকে বিভিন্ন মেয়াদে কারাদণ্ডের পাশাপাশি অর্থদণ্ড দিয়েছেন আদালত। রফিকুলকে ১২ বছরের কারাদণ্ড ও চেয়ারম্যান মোহাম্মদ হোসেনকে ১০বছরের কারাদণ্ড দিয়েছেন। এছাড়া ৪৬ আসামীকে ২৩শো কোটি টাকা অর্থদন্ড দিয়েছেন আদালত। একইসাথে গ্রাহকদের টাকা ফেরত দিতে ৬ সদস্যের কমিটি গঠনের আদেশ দিয়েছেন।\nবিলুপ্ত ঘোষণা করা হয়েছে ডেসটিনি মাল্টিপারপাস কো-অপারেটিভ সোসাইটি।\nপ্রায় ৭ বছর বিচার প্রক্রিয়া শেষে বৃহস্পতিবার (১২ মে) আলোচিত এ মামলার রায় ঘোষণা করেন আদালত। আসামিদের করা হয়েছে ২ হাজার ৩০০ কোটি টাকা অর্থদণ্ড।\nদুর্নীতি দমন কমিশনের (দুদক) আইনজীবী মীর আহমেদ আলী সালাম বলেন, জনগণের সঙ্গে প্রতারণা করে আসামিরা ১ হাজার ৯০১ কোটি টাকা অপরাধলব্দ আয় হিসেবে অর্জন করেছিলেন। সেখান থেকে তারা বিভিন্ন প্রক্রিয়ায় ১ হাজার ৮৬১ কোটি টাকার বেশি স্থানান্তর করে মানি লন্ডারিংয়ের অপরাধ করেছেন। দুদক থেকে যথেষ্ট প্রমাণাদি দিয়ে মামলাটি প্রমাণ করতে সক্ষম হয়েছি। এতে ৪৬ জন আসামির প্রত্যেকেই সাজাপ্রাপ্ত হয়েছেন।\nতিনি আরও বলেন, যাদের টাকা এখানে বিনিয়োগ হয়েছিল, তাদের জন্য করণীয় ও ক্ষতিপূরণ দেয়ার বিষয়ে ছয় সদস্যের একটি কমিটি গঠনের নির্দেশনা দিয়েছেন আদালত। কমিটির প্রধান হবেন সুপ্রিম কোর্টের হাইকোর্ট বিভাগের একজন অবসরপ্রাপ্ত বিচারপতি। এ ব্যাপারে সার্বিক সহযোগিতার জন্য দুদককে নির্দেশ দিয়েছেন আদালত।\nতবে কতদিনের মধ্যে কমিটি গঠন ও গ্রাহকদের টাকা ফিরিয়ে দেয়া হবে, সে বিষয় কোনো নির্দেশনা আদালত দিয়েছেন কি না, সে বিষয়ে মীর আহমেদ আলী সালাম বলেন, মামলার রায় এক হাজার পৃষ্ঠার। পূর্ণাঙ্গ রায় হাতে না পাওয়া পর্যন্ত বিস্তারিত বলা সম্ভব নয়।\nঅন্যদিকে ডেসটিনির আইনজীবী ব্যারিস্টার উজ্জ্বল ভৌমিক বলেন, আমরা রায়ে সংক্ষুব্ধ। আমাদের ক্লায়েন্টের নির্দেশনা পেলে উচ্চ আদালতে এ রায়ের বিরুদ্ধে যথাযথ প্রতিকার নেব।\nমানি লন্ডারিং আইনের দুটি মামলায় ২০১৪ সালের ৪ মে চার্জশিট দাখিল করে দুদক। চার্জশিটে কো-অপারেটিভ সোসাইটির মামলায় ৪৬ জন এবং ট্রি প্ল্যানটেশন মামলায় ১৯ জনকে আসামি করা হয়। ডেসটিনির এমডি রফিকুল আমিনসহ ১৪ জনের নাম দুই মামলায় থাকায় মোট আসামি ৫১ জন।\nযাদের মধ্যে রফিকুল আমিন, প্রতিষ্ঠানটির চেয়ারম্যান মোহাম্মদ হোসেন ও লেফটেন্যান্ট কর্নেল (অব.) মো. দিদারুল আলম ১০ বছর ধরে কারাগারে আছেন। জামিনে রয়েছেন লেফটেন্যান্ট জেনারেল (অব.) হারুন-অর-রশিদ, মিসেস জেসমিন আক্তার (মিলন), জিয়াউল হক মোল্লা ও সাইফুল ইসলাম রুবেল। বাকি ৪৪ জন এখনো পলাতক।\nডেসটিনির রায়কে ঘিরে সকাল থেকেই আদালত প্রাঙ্গণে জড়ো হন কয়েকশ’ বিনিয়োগকারী। ডেসটিনির বিরুদ্ধে বৃক্ষ রোপণের নামে প্রায় দেড় হাজার কোটি টাকা আত্মসাতের অভিযোগে আরেকটি মামলা বিচারাধীন।\n১০ বছরের সাজার জন্য পালিয়ে ছিলেন ১০ বছর\nসাতক্ষীরায় যাবজ্জীবন সাজাপ্রাপ্ত আসামি গ্রেপ্তার\nযৌতুকের জন্য স্ত্রীকে হত্যা, স্বামীর মৃত্যুদণ্ড\nহাজী সেলিম চলতি সপ্তাহে আত্মসমর্পণ করছেন না : আইনজীবী\nফরিদপুরে ৪৮০০ লিটার সয়াবিন তেল জব্দ\nকিউকমের সিইও’র বিরুদ্ধে সমন জারি\nসম্রাটের জামিন বাতিল চেয়ে হাইকোর্টে যাচ্ছে দুদক\nমধ্যরাতে ঘরে ঢুকে দুই বোনকে ৭ যুবকের ধর্ষণ!\nদুই স্কুলছাত্রীর অশ্লীল আলাপের ভিডিও ভাইরাল\nকুকুরের মাংস দিয়ে বিরিয়ানি রান্না, মালিক আটক\nটাকার মান আরও কমল\nস্ত্রী ও দুই সন্তানকে রেখে ছাত্রীকে নিয়ে উধাও হওয়া শিক্ষক গ্রেপ্তার


বিএনপি বছরের সেরা ব্যর্থ বিরোধী দল - যশোর নিউজ ২৪: Jessore News 24:\nবিএনপি বছরের সেরা ব্যর্থ বিরোধী দল\nঢাকা বিশ্ববিদ্যালয়ের অধ্যাপক ড. আসিফ নজরুল বলেছেন, বছরের সেরা ব্যর্থ দল বিএনপি। একটি বিরোধী দল হিসেবে তাদের যে ভূমিকা থাকা উচিত ছিল তার কিছুই তারা করতে পারেনি। অন্যদিকে দেশে মুক্তিযুদ্ধের চেতনার নামে বিভক্ত করা হয়েছে মানুষকে। মুক্তিযুদ্ধের চেতনাকে বিকৃত করা হয়েছে। এখন মুক্তিযুদ্ধের চেতনা মানে আওয়ামী লীগ ক্ষমতায় থাকা।\nকিন্তু মুক্তিযুদ্ধের চেতনা ছিল সব ধরনের দুর্নীতি, লুটপাটের বিরুদ্ধে আইনের শাসনের রাষ্ট্র। তিনি গত রবিবার একটি টিভি চ্যানেলে টকশোতে এসব কথা বলেন। জিল্লুর রহমানের উপস্থাপনায় এই টকশোয় আরও অংশ নেন সাবেক সংসদ সদস্য গোলাম মাওলা রনি। আসিফ নজরুল বলেন, বিএনপি এমন একটি দল তারা ভারতের রাষ্ট্রপতি প্রনব মুখার্জীর সঙ্গে দেখা করার তাত্পর্য বুঝতে পারে না।\nপ্রধানমন্ত্রী শেখ হাসিনা বিএনপি নেত্রীর সঙ্গে দেখা করতে গেছে সেটা না করে তার সঙ্গে ভাল ব্যবহার করেনি। এমন দল ব্যর্থ হবে না তো কী হবে? সারাদেশে তাদের যে জনসমর্থন তা দিয়ে একটি দল যা করতে পারতো তার কিছুই তারা করতে পারেনি। তিনি বলেন, ১৯৭০ সালের নির্বাচনে আওয়ামী লীগ বেশি আসন পেয়েও ক্ষমতায় বসতে পারেনি। পশ্চিম পাকিস্তানিরা কূটকৌশলে তাদের হাতে ক্ষমতা রেখে দেয়। এরপরের বছরই ১৯৭১ সালে হলো মহান মুক্তিযুদ্ধ। একটি নির্বাচিত সরকারকে ক্ষমতায় বসতে না দেওয়ার ষড়যন্ত্র আমাদের মুক্তিযুদ্ধের অন্যতম একটি কারণ। সেই মুক্তিযুদ্ধে নেতৃত্ব দেওয়া দলটি চাতুর্য, প্রতারণা করে ক্ষমতায় আছে। নির্বাচনকে প্রহসনে পরিণত করেছে। মানুষের ভোটের অধিকার কেড়ে নিয়েছে। এটা মুক্তিযুদ্ধের চেতনার সঙ্গে সাংঘর্ষিক।\nআসিফ নজরুল বলেন, এখন এমনভাবে প্রচার করা হয় যেন একটি দল ক্ষমতায় আছে মানে মুক্তিযুদ্ধের চেতনা বাস্তবায়ন হয়েছে। বিষয়টি কি এমন ছিল? মুক্তিযুদ্ধের চেতনা মানে দুর্নীতি না হওয়া, ব্যাংক ডাকাতি না হওয়া, লুটপাট না হওয়া, ন্যায়বিচার প্রতিষ্ঠা, অর্থনৈতিক মুক্তি, মতপ্রকাশের স্বাধীনতা, প্রকৃত গণতান্ত্রিক নির্বাচিত সরকার। এখন এর কোনটাই কি আছে? নেই।\nআসিফ নজরুল বলেন, গত কয়েক বছরে সমাজের ওপর তলায় কিছু সুবিধাভোগী শ্রেণি তৈরি করা হয়েছে। সরকারি কর্মকর্তাদের বেতন বাড়িয়ে সুবিধা দিয়ে সরকারের পক্ষে রেখেছে। এতে শুধু বৈষম্য বৃদ্ধি পেয়েছে। ঢাকা নগরের কোন উন্নতি হয়েছে? আধা ঘণ্টার রাস্তা যেতে দুই ঘণ্টা লাগে। বড় বড় ব্রিজ আর লাইটিং কিসের উন্নয়ন!\nতিনি আরও বলেন, এত পত্রিকা, টিভি চ্যানেল দেখে মনে হয় মতপ্রকাশের কি মহোৎসব চলছে। কিন্তু বাস্তবতা হচ্ছে এরশাদ আমলে বা সামরিক আমলে দেশে যে স্বাধীনতা ছিল তা-ও এখন নেই। তিনি বলেন, আমরা চেয়েছিলাম সুশাসনের একটি সরকার। এই লক্ষ্যেই আমাদের মুক্তিযুদ্ধ হয়েছিল। কিন্তু যা হয়েছে সেটা এখন লুটপাটতন্ত্র। রাষ্ট্রায়ত্ত ব্যাংকে যে পরিমাণ লুটপাট, ডাকাতি হয়েছে গত কয়েক বছরে, এটা পৃথিবীর কোন দেশে হয়? জীবনের ঝুঁকি নিয়ে বাংলাদেশের লোক সমুদ্র পাড়ি দিয়ে মালয়েশিয়ায় যায়, সিঙ্গাপুরে যায়। এটা কি অর্থনৈতিক সমৃদ্ধির চিত্র? মোটেও না। কত সংকট থাকলে এই ঝুঁকি নেয়। কৃতদাসের মতো চাকরি করে। এত খারাপ চাকরি করে সেখানে গিয়ে। সমুদ্রে ডুবে মারা যায়। সেই মৃত্যুর কোনো সুরাহা হয় না। প্রতিকার নেই। রাষ্ট্রীয় সম্পদ লুটপাট হয়, দুর্বিষহ জীবনযাপন করে আরেক অংশ। যখন বলি আমরা আগাচ্ছি সেটা কি ধরনের?\nতিনি আরও বলেন, সরকারের পক্ষ থেকে সামাজিক সুরক্ষায় সাফল্যের কথা প্রচার করা হয়। মাথাপিছু আয় অনেক। সরকার যেভাবে দেখায় সেটা অসত্য। সরকার এত উন্নতি করছে তাহলে একটি ফ্রি ফেয়ার নির্বাচন দিয়ে ক্ষমতায় আসুক। মানুষ সেটা চায়। সেটাই মুক্তিযুদ্ধের চেতনা হবে। আমি ব্যক্তিগতভাবে চাই আওয়ামী লীগ একটি অবাধ সুষ্ঠু নির্বাচনের মাধ্যমে ক্ষমতায় আসুক। সেই নির্বাচনে বিএনপি আসার চেয়েও উত্তম হবে। এটাই মুক্তিযুদ্ধের চেতনা দেশের মানুষ যদি ভাল থাকে, বিনিয়োগ বৃদ্ধি পায় আর আইন ও ন্যায়বিচার প্রতিষ্ঠা পায়। বাংলাদেশ প্রতিদিন


বিশ্বের বিস্ময়ের অারেক নাম কিংবদন্তি জাতির পিতা বঙ্গবন্ধু শেখ মুজিবুর রহমান! | Lohagaranews24\nHome | উন্মুক্ত পাতা | বিশ্বের বিস্ময়ের অারেক নাম কিংবদন্তি জাতির পিতা বঙ্গবন্ধু শেখ মুজিবুর রহমান!\nin উন্মুক্ত পাতা, ব্রেকিং নিউজ, শীর্ষ সংবাদ August 15, 2019\t0 23 Views\nফিরোজা সামাদ : বঙ্গবন্ধু ও বাংলাদেশ অবিচ্ছেদ্য ইতিহাস। দেশ এবং দেশের মানুষের প্রতি দেশের প্রতি বঙ্গবন্ধুর ভালোবাসা কিংবদন্তির মতো প্রবহমান অনন্ত ভবিষ্যতে। বঙ্গবন্ধু অপার এক বিস্ময়ের নাম। বঙ্গবন্ধু সৃষ্টির অনন্য এক উপহার স্রষ্টার তরফ থেকে । আমরা বঙ্গবন্ধুর “অসমাপ্ত আত্মজীবনী ” তে দেখতে পাই… জাতির পিতা বঙ্গবন্ধু শেখ মুজিব ছিলেন এক উদ্যমী কিশোর, সাহসী যুবক, দৃঢ়চেতা বিচক্ষণ ও রাজনৈতিক ব্যক্তিত্ব সম্পন্ন । যার চিন্তা ও চেতনার বৃহৎ অংশ জুড়েই ছিলো দেশের জন্য সাধারণ মানুষের জন্য কল্যাণ ভাবনা। এই কল্যাণ ভাবনা থেকেই তিনি উপলব্ধি করতেন মানুষের সংকট এবং সংকটের গভীরতা। খুঁজতেন মুক্তির উপায় । তাঁর অন্তরের বিশ্বাসকে তিনি প্রকাশ করতেন গভীর উপলব্ধিবোধ থেকে। তরুণ বয়সে তাঁর সেই উপলব্ধি…. “যে কোনো মহৎকাজ করতে হলে ত্যাগ ও সাধনার প্রয়োজন। যারা ত্যাগ করতে প্রস্তুত না তারা জীবনে কোনো ভালো কাজ করতে পারেনি, এ আমার বিশ্বাস ছিলো। আমি বুঝতে পেরেছিলাম যে, এ দেশে রাজনীতি করতে হলে ত্যাগের প্রয়োজন আছে এবং আমাদের ত্যাগ করতে হবে, পাকিস্তানের জনগণকে সুখী করতে হলে”। (সূত্র: অসমাপ্ত আত্মজীবনী পৃষ্ঠা ১২৮)”\nজাতীয় শোকের মাসে গভীরশ্রদ্ধা, ভালোবাসা ও কৃতজ্ঞতার সাথে বিনম্রচিত্তে স্মরণ করছি জাতির পিতাকে। তিনি আমাদের সকলকে স্বাধীন বাংলাদেশের গর্বিত নাগরিক হিসাবে মাথা উঁচু করে বেঁচে থাকার মর্যাদা দিয়ে গেছেন। শ্রদ্ধাভরে আরো স্মরণ করছি ১৯৭৫ সালের ১৫ আগস্ট শাহাদাত বরণকারী সকলকে।\nঘড়ির কাঁটা ১২টার পর পরই শুরু হয় শোকের মাস। এবছর শোকাবহ আগস্টের প্রথম দিন ছিলো বৃহস্পতিবার । পঁচাত্তর পরবর্তী সময়ে প্রতিটি বছরই আগস্ট এলেই শোকাচ্ছন্ন হয়ে পড়ে গোটা বাঙালি জাতি। ১৯৭৫ সালের ১৫ আগস্ট হাজার বছরের শ্রেষ্ঠ সন্তান জাতির জনক বঙ্গবন্ধু শেখ মুজিবুর রহমান নিহত হন একদল বিপথগামী সেনার হাতে। পঁচাত্তরের ১৫ আগস্ট কালরাতে ঘাতকরা শুধু বঙ্গবন্ধুকেই হত্যা করেনি, তাদের হাতে একে একে প্রাণ দিয়েছেন বঙ্গবন্ধুর সহধর্মিনী বঙ্গমাতা বেগম ফজিলাতুন্নেছা মুজিব, বঙ্গবন্ধুর বড় ছেলে শেখ কামাল, মেজ ছেলে শেখ জামাল। শেখ কামালের স্ত্রী সুলতানা কামাল, শেখ জামালের স্ত্রী রোজী জামালও খুন হন তাদের হাতে। ঘাতকের হাত থেকে রক্ষা পায়নি সেই অনাগত শিশু যে বিধাতার কাছ থেকে ছাড়পত্র এনেছিলে পৃথিবী দেখার। ছোট্ট ছোট্ট শিশুরাও।সে রাতে রেহাই পায়নি বুলেটের হাত থেকে। সেই রাতে বঙ্গবন্ধুর সাত বছরের ছোট ছেলে শেখ রাসেলকে\nমায়ের মৃত রক্তাক্ত দেহের ওপর ছুড়ে দিয়ে নির্মমভাবে বুলেটে হত্যা করে ঘাতকরা। বঙ্গবন্ধুর ভাই শেখ নাসেরও রক্ষা পাননি ঘাতকদের হাত থেকে।\nঅসম্ভব সাংগঠনিক ক্ষমতার অধিকারী এই মহান নেতা লক্ষাধিক লোকের চোখের ইশারাকে ঠিকই বুঝে ফেলেছিলেন ৭ মার্চের ভাষণের দিন। “মনে রাখবা, রক্ত যখন দিয়েছি, রক্ত আরো দেব, এ দেশের মানুষকে মুক্ত করে ছাড়ব ইনশাআল্লাহ্। এবারের সংগ্রাম আমাদের মুক্তির সংগ্রাম, এবারের সংগ্রাম স্বাধীনতার সংগ্রাম। তোমাদের কাছে যার যা কিছু আছে,তাই নিয়ে শত্রুর মোকাবেলা করতে হবে।’\nস্মরণের অমরতায় জড়িয়ে আছে বঙ্গবন্ধুর উদাত্তকণ্ঠের আহ্বান যা পথ নির্দেশ করে ভবিষ্যতের। বঙ্গবন্ধু বলেন…. ” আমাদের কাজ করতে হবে। আমাদের জাতিকে ঐক্যবদ্ধ করতে হবে। বাঙালি জাতি যে প্রাণ, যে অনুপ্রেরণা নিয়ে স্বাধীনতা সংগ্রাম করেছিলো সে প্রাণ, সেই অনুপ্রেরণার মতবাদ নিয়ে অগ্রসর হতে হবে , দেশের দুঃখী মানুষকে মুক্তি দেওয়ার জন্য, তাদের মুখে হাসি ফোটাবার জন্য । এ জন্য যারা যেখানে আছেন, যারা দেশকে ভালোবাসেন, সকলকে আমি আহ্বান করবো আসুন দেশ গড়ি । আসুন দেশের মানুষের মুখে হাসি ফোটাই । আসুন দেশের মানুষের দুঃখ দূর করি “। (সূত্র: বঙ্গবন্ধু শেখ মুজিবুর রহমান: জীবন ও রাজনীতি, পৃষ্ঠা ৯০৬) ।\n৪৪ বছর আগে বঙ্গবন্ধুকে স্বপরিবারে হত্যা করা হয়েছে। কিন্তু জীবিত অবস্থায় তিনি যেমন দেশের রাজনীতিকে নিয়ন্ত্রণ করেছেন, মৃত্যুর পরও রাজনৈতিক অঙ্গনে তিনি সমভাবে উপস্থিত রয়েছেন। যাঁরা তাঁর অনুসারী কিংবা বিরোধী, সবার বক্তৃতা-বিবৃতি–আচরণে তাঁর প্রভাব ও ছায়া স্পষ্ট । যে দুঃখী মানুষের জন্য বঙ্গবন্ধু রাজনীতি করতেন, সেই দুঃখী মানুষের মনের ভাষাটি তিনি পড়তে পেরেছিলেন। তাদের আবেগঅনুভূতিকে নিয়ে গিয়েছিলেন উচ্চাসনে।\nবাংলাদেশের বয়স ৪৮ বছর। এর মধ্যে বঙ্গবন্ধু শেখ মুজিব দেশ শাসনের সময় পেয়েছেন মাত্র সাড়ে তিন বছর। এই সময়ে বঙ্গবন্ধু যে রাষ্ট্রীয় কাঠামো গড়ে তুলেছিলেন, সেই কাঠামো মতোই সবকিছু চলছে। তিনি গরিব কৃষকের খাজনা মাফ করে দিয়েছিলেন। এখনো ২৫ বিঘা পর্যন্ত যাঁদের জমি আছে, তাঁদের খাজনা দিতে হয় না। তিনি যে শিক্ষানীতি করেছিলেন, সেই শিক্ষানীতির চেয়ে উন্নততর কোনো শিক্ষানীতি কোনো সরকার দিতে পারেনি। তিনি যে রাষ্ট্রীয় মূলনীতি ঘোষণা করেছিলেন, সেটি এখনো উত্তম বলে বিবেচিত। তিনি যে পরিকল্পনা কমিশন করেছিলেন, সেটাই অর্থনীতির চালিকাশক্তি হিসেবে কাজ করছে।\nদীর্ঘ দিন পরে দেশে ফেরা শেখ হাসিনার জন্য যতটা না আনন্দের ছিল, তার চেয়ে অনেক বেশি বেদনার। রাজনীতির ময়দানের মতোই ঝঞ্ঝাবিক্ষুব্ধ। প্রকৃতিও যেন একাত্ম হয়ে গিয়েছিল শেখ হাসিনা আর বাঙালির আবেগের সঙ্গে। ১৯ মে-র সেই রবিবার সকাল থেকেই ছিল কালবৈশাখীর প্রবল ঝড়ো হাওয়া, বেগ ছিল ঘণ্টায় ৬৫ মাইল। ঝড়-বৃষ্টি মাথায় নিয়েই সেদিন বিমানবন্দরমুখী হয়েছিল লাখো মানুষ। মুষলধারার বৃষ্টি তাদের সরাতে পারেনি বিমানবন্দর থেকে। দীর্ঘ সাড়ে ছয় বছর পর দেশের মাটিতে পা রেখেই আবেগে আপ্লুত হয়ে পড়েন শেখ হাসিনা। তাঁকে এক নজর দেখার জন্য কুর্মিটোলা আন্তর্জাতিক বিমানবন্দর থেকে শের-এ-বাংলা নগর পর্যন্ত সব রাস্তা সেদিন পরিণত হয়েছিল জনসমুদ্রে। আর দেশের মাটিতে পা দিয়েই শেখ হাসিনা বলেছিলেন, “সব হারিয়ে আমি আপনাদের মাঝে এসেছি; বঙ্গবন্ধু নির্দেশিত পথে তার আদর্শ বাস্তবায়নের মধ্য দিয়ে জাতির জনকের হত্যার প্রতিশোধ গ্রহণে আমি জীবন উৎসর্গ করতে চাই।” তাঁর আগমন উপলক্ষে স্বাধীনতার অজেয় ধ্বনী ‘জয় বাংলা’ আবারও লাখো কণ্ঠে উচ্চারিত হয়েছিল সেদিন। সেদিন সবার কন্ঠে স্লোগান ছিলো- ‘হাসিনা তোমায় কথা দিলাম- পিতৃ হত্যার বদলা নেবো’। ১৯৭৫ এর ১৫ অগস্ট বঙ্গবন্ধু হত্যাকাণ্ডের পর প্রতিকূল পরিবেশে নির্বাসিত প্রবাস জীবন কাটাতে হয় আজকের প্রধানমন্ত্রী শেখ হাসিনাকে। সেই অবস্থাতেই ১৯৮১ সালে অনুষ্ঠিত আওয়ামী লিগের কাউন্সিলে সর্বসম্মতিক্রমে দলের নেতারা শেখ হাসিনাকে সভাপতি নির্বাচিত করেন। দেশে ফেরার পর তিনি দায়িত্ব নেন মুক্তিযুদ্ধে নেতৃত্বদানকারী রাজনৈতিক দল আওয়ামী লিগের। দেশে ফেরার প্রথম দিনেই শেখ হাসিনা ছুটে গিয়েছিলেন ধানমন্ডির ৩২ নম্বরের বাড়িতে, যেখানে ঘাতকরা হত্যা করেছিল তাঁর বাবা জাতির জনক বঙ্গবন্ধু শেখ মুজিবুর রহমান, মা ফজিলাতুন্নেছা মুজিব, ভাই শেখ কামাল, শেখ জামাল, শেখ রাসেল আর দুই ভাইয়ের স্ত্রীকে। তবে, তৎকালীন জিয়াউর রহমানের সরকার তাঁকে সেদিন ঢুকতে দেয়নি স্বজনের রক্তে ভেজা সেই বাড়ীতে। বাড়ীর সামনে দাড়িয়ে দোয়া পড়ে ফিরে যেতে হয়েছিল তাঁকে। সেদিন শেখ হাসিনার চোখের জল আর বৃষ্টির পানি একাকার হয়ে ভিজেছিলো বঙ্গবন্ধুর সোনার বাংলার মাটি।\nজাতির পিতা বঙ্গবন্ধুর কন্যা শেখ হাসিনা দু’বার পূর্ণ মেয়াদে দায়িত্ব পালন শেষে এবার তৃতীয়বারের মতো প্রধানমন্ত্রী হিসেবে দায়িত্ব পালন করছেন। তিনি আইনের নিয়মিত প্রক্রিয়ায় বঙ্গবন্ধু হত্যার বিচার করেছেন, যুদ্ধাপরাধীদের বিচারও চালিয়ে যাচ্ছেন। মুক্তিযুদ্ধের যে শপথ ছিলো, সেই শপথের পথ থেকে মাঝে অনেকটাই পথহারা হয়েছিলো বাংলাদেশ। শেখ হাসিনার লড়াই সেই পথভোলা বাংলাদেশকে, মুক্তিযুদ্ধের চেতনার অসাম্প্রদায়িক মহাসড়কে তুলে দেওয়ার। তবে, সেই পথ যে মসৃন নয়, সেটা বঙ্গবন্ধু তনয়া আমাদের মাননীয় প্রধানমন্ত্রী শেখ হাসিনাও ভালো করেই জানেন । ২০০৪ এর ২১ আগস্ট সহ ২১ বারের বেশি তাকে হত্যার চেষ্টা করা হয়েছে। তার পরেও শেখ হাসিনা আছেন, চলছে তার দেশ গড়ার লড়াই। সেই লড়াইয়ের ফলাফলে বাংলাদেশ পথ হারায়নি। পথ হারায়নি মুক্তিযুদ্ধের বাংলাদেশের অগ্রযাত্রা। সঙ্কা কাটেনি আজো। এতকিছুর পরেও আগস্ট এলেই শোকাতুর হয় বাঙ্গালী। রক্তক্ষরণ হয় প্রতিটি হৃদয়ে। সেই রক্ত অশ্রুজল হয়ে ঝরে পরে অার সংশয়ে কাটে আগষ্ট মাস। তাই ইতিহাসের পাতায় চির অক্ষয় হয়ে অাছে ” বিশ্বের আরেক বিষ্ময়ের নাম কিংবদন্তি বঙ্গবন্ধু শেখ মুজিবুর রহমান !! “\nকাঁদো বাঙালি কাঁদো, কাঁদো তোমরা চিরদিন,\nযে অপরাধ করেছি চোখের জলে শুধিতে হইবে ঋণ !!\nPrevious: বঙ্গবন্ধুকে হত্যা করলেও ঘাতকচক্র তার আদর্শের মৃত্যু ঘটাতে পারেনি\nNext: লোহাগাড়ায় জাতীয় শোক দিবস পালিত


ভোট ডাকাতির জন্য এমপিদের মাঠে নামানো হয়েছে:মোশাররফ\nFriday, 25th May , 2018, 06:01 pm,BDST\nলাস্টনিউজবিডি,২৫মে,নিউজ ডেস্ক:বিএনপির স্থায়ী কমিটির সদস্য ড. খন্দকার মোশাররফ হোসেন বলেছেন আইন করে ভোট ডাকাতির জন্য গাজীপুরে মন্ত্রী-এমপিদের মাঠে নামানো হয়েছে।\nজাতীয় প্রেসক্লাবের কনফারেন্স হল রুমে শুক্রবার (২৫ মে) দুপুরে ডক্টরস অ্যাসোসিয়েশন অব বাংলাদেশ (ড্যাব) আয়োজিত সমাবেশে তিনি একথা বলেন।\nড্যাব-এর সহ-সভাপতি প্রফেসর ডা. আব্দুস কুদ্দুসের সভাপতিত্বে সমাবেশে বক্তব্য দেন বাংলাদেশ কল্যাণ পার্টির চেয়ারম্যান মেজর জেনারেল (অব.) সৈয়দ মুহম্মদ ইবরাহিম, বিএনপির ভাইস চেয়ারম্যান ও ড্যাবের মহাসচিব প্রফেসর ডা. এজেড এম জাহিদ হোসেন, বিএসএমএমইউএর সাবেক ভিসি প্রফেসর ডা. আব্দুল মান্নান, বিএনপির গণশিক্ষা বিষয়ক সম্পাদক অধ্যক্ষ সেলিম ভূইয়া, সহ-সাংগঠনিক সম্পাদক শহিদুল ইসলাম বাবুল, নার্সেস অ্যাসোসিয়েশন অব বাংলাদেশের সভাপতি জাহানারা সিদ্দিকী প্রমুখ।\nসমাবেশে তিনি বলেন, আমরাও সরকারের ষড়যন্ত্র প্রতিহত করতে আমাদের কৌশল পরিবর্তন করে গাজীপুরের নির্বাচনে মাঠে থাকবো। তারা চাচ্ছে আমরা গাজীপুরের নির্বাচন থেকে সরে আসি, সেজন্য মন্ত্রী-এমপিদের সুযোগ করে দিয়েছে। কিন্তু আমরা গাজীপুরের নির্বাচন থেকে সরে আসবো না, কারণ এই নির্বাচনকে আমরা আন্দোলনের অংশ হিসেবে নিয়েছি।\nমোশাররফ বলেন, আওয়ামী লীগ বাকশাল কায়েম করে গণতন্ত্রের কবর রচনা করেছিল সেখান থেকে বহুদলীয় গণতন্ত্র ফিরিয়ে আনেন জিয়াউর রহমান। আজকে বিএনপি না থাকলে ৭৪ সালের মতো আবার আনুষ্ঠানিকভাবে বাকশাল কায়েম করতো। শুধু খালেদা জিয়ার নেতৃত্বে বিএনপি থাকার কারণেই সেটা সম্ভব হচ্ছে না।\nবিএনপির এই নেতা আরও বলেন, স্বাধীনতার পর যেসব জায়গায় আওয়ামী লীগ ব্যর্থ হয়েছে সেসব জায়গায়ই জিয়াউর রহমান সফল হয়েছেন। সেজন্যই বিএনপি ও জিয়াউর রহমানের বিরুদ্ধে এত ষড়যন্ত্র।


Ranieeta Dash opens up on her relationship with Souptick Chakraborty dgtl - Anandabazar\nRanieeta Dash opens up on her relationship with Souptick Chakraborty dgtl\nRanieeta Dash: সৌপ্তিক আমায় কাঁদিয়ে ছেড়েছে: রণিতা দাস\nকলকাতা ২৮ জুলাই ২০২১ ১৬:১৮\nরণিতা দাস ও সৌপ্তিক চক্রবর্তী\nশীত ঘুম ভাঙছে ‘ইষ্টিকুটুম’ ধারাবাহিকের ‘বাহামণি’-র। পরপর দুটো ছবি, একটি ওয়েব সিরিজ। বেজায় ব্যস্ত রণিতা দাস। ওটিটি-তে আসছেন প্রেমিক সৌপ্তিক চক্রবর্তীর হাত ধরে। স্বজনপোষণ? নাকি নিজেকে প্রমাণ করেই ‘খেলা শুরু’ সিরিজে নায়িকার ভূমিকায়? অভিনেত্রী অকপট আনন্দবাজার অনলাইনের কাছে\nপ্রশ্ন: রাজর্ষি দে-র ‘আবার কাঞ্চনজঙ্ঘা’-র পর ‘মায়া’-তেও আপনি। সিরিজ ‘খেলা শুরু’ দিয়ে ওয়েব দুনিয়ায় পা রাখছেন। রণিতা এমন প্রত্যাবর্তন চেয়েছিলেন?\nরণিতা: একেবারেই তাই। হয়তো তার জন্য অপেক্ষা করতে হয়েছে। অনেকটা সময় অভিনয় থেকে, ইন্ডাস্ট্রি থেকে দূরে থেকেছি। বদলে বড় পর্দা আর ওয়েব সিরিজে সুযোগ পেলাম। আমি খুশি।\nপ্রশ্ন: ‘বাহামণি’-কে মুছতে অনেকটা সময় লাগল?\nরণিতা: ‘বাহামণি’-কে এড়ানো বা ভোলা কোনওটাই সম্ভব নয়। ‘ইষ্টিকুটুম’-এর ওই চরিত্র ছোট পর্দায় ইতিহাস হয়ে গিয়েছে। তবে একটি চরিত্রে আটকে থাকা কোনও অভিনেতারই কাম্য নয়। আমারও ছিল না। তাই একটু বেশিই সময় হয়তো নিয়েছি।\nপ্রশ্ন: দীর্ঘ দিন পরে ক্যামেরার মুখোমুখি হতে ভয় করেছিল?\nরণিতা: ক্যামেরা থেকে দূরে থেকেছি মানে অভিনয় ভুলে গিয়েছি, তা নয় কিন্তু। তা ছাড়া, নতুন কাজের ক্ষেত্রে অল্পবিস্তর চিন্তা থাকে। বুক ঢিপঢিপও করে। আবার কাজ করতে করতে সব স্বাভাবিক হয়ে যায়।\nপ্রশ্ন: প্রেমিক সৌপ্তিক চক্রবর্তীর পরিচালনায় সিরিজে আপনি ইন্দ্রাশিস রায়ের ‘সহবাস সঙ্গী’। সৌপ্তিক বিপরীতে থাকলে বেশি ভাল হত?\nরণিতা: অনেকেই সিরিজে জুটি হিসেবে চেয়েছিলেন আমাদের। বলেছিলেন, বাস্তবের রয়াসন পর্দায় প্রতিফলিত হলে বেশি ভাল হবে। অভিনেতা রণিতা যদিও এই মনোভাবকে একেবারেই প্রশ্রয় দেয়নি। ‘খেলা শুরু’ সিরিজ দিয়ে পরিচালনায় হাতেখড়ি সৌপ্তিকের। ফলে, দুটো এক সঙ্গে সামলানোটাও ওর পক্ষে চাপের হয়ে উঠত। তাই যা হয়েছে ঠিকই হয়েছে। বরং ইন্দ্রাশিসের বিপরীতে কাজ করে নিজেকে আরও ঘষে মেজে তৈরি করে নেওয়ার সুযোগ পেলাম।\nপ্রশ্ন: প্রেমিক পরিচালক মানেই প্রেমিকা নায়িকা হবেন....নিন্দুকেরা কিন্তু স্বজনপোষণের গন্ধ পেয়েছেন!\nরণিতা: সেটাই স্বাভাবিক। তবে আমি বলব, চরিত্রের সঙ্গে আমি নিখুঁত ভাবে মেলার পরেই কিন্তু সৌপ্তিক সবুজ সংকেত দিয়েছে। নিজেকে প্রমাণ করে এই সিরিজে জায়গা পেয়েছি।\nপ্রশ্ন: ‘ব্যক্তি’ সৌপ্তিক আর ‘পরিচালক’ সৌপ্তিকের মধ্যে অনেক পার্থক্য?\nরণিতা: (হেসে ফেলে) ‘ব্যক্তি’ সৌপ্তিক যতটা কোমল, ‘পরিচালক’ সৌপ্তিক ততটাই কড়া। প্রত্যেকটা শট বুঝে নিয়েছে। খুশি না হওয়া পর্যন্ত ছাড়েনি। খুঁতখুঁতেমি আর শাসনের চোটে আমায় কাঁদিয়ে ছেড়েছে। যা ব্যক্তিগত জীবনে কখনও হয়নি।\nপ্রশ্ন: সিরিজের নাম ‘খেলা শুরু’। বিধান সভা নির্বাচনে শাসকদলের শ্লোগান ছিল ‘খেলা হবে’...\nরণিতা: মেলানোর চেষ্টা করবেন না। এখানে কোনও রাজনীতির গন্ধ নেই। এই প্রজন্মের চাহিদা মেনে টানটান ভৌতিক-রহস্য রোমাঞ্চ সিরিজ। আর্ট কলেজ থেকে পাশ করেও ‘অভিষেক’ ওরফে ইন্দ্রাশিস জনপ্রিয় শিল্পী হতে পারেনি। রং-তুলির বদলে তার নেশা জুয়া? ছবি নিলাম তার উপার্জনের মাধ্যম। এ ভাবেই ছবি বিক্রি করতে গিয়ে তার আর তার সহবাস সঙ্গী ‘শ্রেষ্ঠা’ ওরফে আমার হাতে আসে একটি অলৌকিক ছবি। সেই ছবির দৌলতে প্রচুর অর্থের মালিক হয়ে উঠি আমরা। তার জন্য একটি খেলা খেলতে হয় আমাদের। কী সেই ‘গেম’? উত্তর রয়েছে ৯ পর্বের এই ভৌতিক-রহস্য রোমাঞ্চ সিরিজে।\nপ্রশ্ন: রাজনীতির কী হবে? নির্বাচনের আগে প্রত্যক্ষ ভাবে আপনি আর সৌপ্তিক শাসকদলে যোগ দিয়েছিলেন...\nরণিতা: সব করব। কিচ্ছু বাদ দেব না। দল থেকে কাজের যা নির্দেশ দেওয়া হবে সেটা পালন করব। পাশাপাশি, অভিনয়টাও চালিয়ে যাব। অসুবিধে হবে না।\nপ্রশ্ন: তিন মাধ্যমে কাজ করলেন। অভিজ্ঞতাও নিশ্চয়ই তিন রকম?\nরণিতা: তিন মাধ্যম তিন রকমের। ছোট পর্দা একটু যেন দীর্ঘ।। মানে একটি দৃশ্য নিয়ে বা ঘটনা নিয়ে ভেঙে ভেঙে অনেকটা চলা যায়। অন্য দিকে, বড় পর্দায় একটি নির্দিষ্ট সময়ের মধ্যে যা দেখানোর দেখাতে হবে। সেটা আরেক ধরনের চ্যালেঞ্জ। ওয়েব সিরিজ যেন এই দুইয়ের মধ্যবর্তী। বেশি ঝকঝকে, স্মার্ট। একটু বেশি সাহসীও। যদিও আমাদের সিরিজে তেমন কিছু নেই।\nপ্রশ্ন: রাজর্ষির আগামী ছবিতে রাফিয়াত রশিদ মিথিলাও আছেন। কেমন লাগছে তাঁকে?\nরণিতা: (উত্তেজিত হয়ে) এক সঙ্গে কাজের অভিজ্ঞতা খুব ভাল। ভীষণ ভাল মানুষ। মাটির কাছাকাছি। কোনও অহঙ্কার নেই। শ্যুটের অবসরে আমরা বাংলাদেশ আর এ দেশের অভিনয় ধারা নিয়ে আলোচনা করেছি। বাংলাদেশের মেয়ে তো! মিথিলা তাই দারুণ রাঁধতে পারেন। ইদে নিজের হাতে ভাল-মন্দ অনেক কিছু রেঁধে আমাদের খাইয়েছেন।\nপ্রশ্ন: সৃজিত মুখোপাধ্যায়ের ছবিতে কাজ নিয়ে কিছু কথা হল?\nরণিতা: মিথিলা আমার সঙ্গে সহ-অভিনেতা হিসেবে মিশেছেন। সৃজিত মুখোপাধ্যায়ের স্ত্রী হিসেবে নয়। তাই নিজেদের কাজ নিয়ে কথা বলেছি। আমার কাজ নিয়ে আলাদা কোনও কথা হয়নি।\nপ্রশ্ন: টলিউডে এখন ভাঙন কাল। বিয়ের পরেও স্বামী-স্ত্রী ‘সহবাস সঙ্গী’! সেই ভয়েই সাতপাক ঘুরছেন না?\nরণিতা: করোনা থেকে ভুগে ওঠার পর আমার জীবন দর্শনটাই বদলে গিয়েছে। আগের থেকে অনেক শান্ত হয়েছি। ধৈর্য ধরতে শিখেছি। জীবন ফিরে পেয়ে তাকে নতুন করে ভালবাসতে শিখেছি। উপভোগ করতে শিখেছি আমার চার পাশ। বহু কাল বেড়াতে যাইনি। ‘আবার কাঞ্জনজঙ্ঘা’ ছবির দৌলতে দার্জিলিং ঘোরা হল। এখনও গোটা বিশ্ব ঘোরা বাকি। পাশাপাশি, অতিমারি কমুক। মুখে মাস্ক পরা বন্ধ হোক। তবে না সেজেগুজে ছাদনাতলায় যাব! সবাই এসে আনন্দ করবেন। বিয়ের দিন পালিয়ে যাচ্ছে না!\nমারণ রোগ সরিয়ে মেয়ের জন্য অন্তত আরও ১৮ বছর বাঁচতে চাই: ভরত কল\nTollywood Souptik Chakraborty Ranita Das


প্রকাশিত: ২২:০৪, ১৮ অক্টোবর ২০২১ আপডেট: ২২:১৫, ১৮ অক্টোবর ২০২১\nশ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, শিশু রাসেলের মাঝে ছিল বঙ্গবন্ধুর কৈশোরের প্রতিচ্ছবি। ভবিষ্যৎ কেমন হবে তা কৈশোর দেখেই বুঝা যায়। প্রতিটি বাঙালীর হৃদয় মাঝে শিশু শেখ রাসেল চিরদিন বেঁচে থাকবেন।\nজাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহীদ শেখ রাসেলের ৫৮তম জন্মদিন উপলক্ষে সোমবার (১৮ অক্টোবর) সচিবালয়ে শ্রম ও কর্মসংস্থান মন্ত্রণালয় আয়োজিত আলোচনা সভা এবং দোয়া মাহফিলে প্রধান অতিথির বক্তৃতায় এসব কথা বলেন।\nপ্রতিমন্ত্রী বলেন, ১৫ আগস্ট জাতির পিতা এবং ১০ বছরের শিশু শেখ রাসেলসহ জাতির পিতার পরিবারের সকল সদস্যকে যারা হত্যা করেছে তারা মানুষরূপী দানব। জাতির পিতার রক্তের কেউ বেঁচে থাকুক দানবরা তা চায়নি। বঙ্গবন্ধুর চেতনা ধারণ করে শেখ হাসিনার নেতৃত্বে উন্নত-সমৃদ্ধ বাংলাদেশ গঠনই হবে এবারের শেখ রাসেল দিবসের অঙ্গীকার।\nপ্রতিমন্ত্রী মানবিকতা, মানুষের অধিকার এবং রাজনীতি সম্পর্কে জানতে সকলকে বঙ্গবন্ধুর অসমাপ্ত আত্মজীবনী পড়ার আহ্বান জানান।\nপ্রতিমন্ত্রী প্রধান অতিথি হিসেবে শহীদ শেখ রাসেলের ৫৮তম জন্মদিন উপলক্ষে কেক কাটেন এবং বিশেষ মোনাজাতে অংশ নেন।\nশেখ রাসেলের জন্মদিনের এ আয়োজনের সভাপতি মন্ত্রণালয়ের সচিব মো. এহছানে এলাহী, শ্রম আপীল ট্রাইব্যুনালের চেয়ারম্যান বিচারপতি মো. ফারুক, অতিরিক্ত সচিব ড. সেলিনা আকতার, বেগম জেবুন্নেছা করিম, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক মো. নাসির উদ্দিন আহমেদ, শ্রম অধিদফতরের মহাপরিচালক গৌতম কুমার, নিম্নতম মজুরী বোর্ডের চেয়ারম্যান সিনিয়র জেলা জজ সুলতান মাহমুদ, যুগ্ম সচিব মো. নান্নু মোল্লাসহ মন্ত্রণালয়ের ঊর্ধ্বতন কর্মকর্তাগণ বক্তৃতা করেন।\nঅনুষ্ঠানে জাতির পিতা বঙ্গবন্ধু শেখ মুজিবুর রহমান এবং বঙ্গমাতা বেগম ফজিলাতুন্নেছা মুজিবসহ ১৫ আগস্টে শাহাদতবরণকারী সকল শহিদদের রুহের মাগফিরাত কামনা করে বিশেষ দোয়া ও মোনাজাত করা হয়।